《九日之夕过黎惟仁紫芝山房兼怀燕京亲友》
明代·区大相

晨出登高独举觞，晚携馀兴到柴桑。枫林扫叶摇霜月，芝室披云冷石床。

往日龙山高会少，故人雁塞尺书长。今宵且共东篱醉，何必还寻落帽狂。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。